নিজস্ব প্রতিবেদক : মেট্রোরেলে ৬ হাজার ৬০০ কোটি টাকা, মাতারবাড়ি কয়লা বিদ্যুৎ কেন্দ্র স্থাপনসহ ৬ প্রকল্পের জন্য ২০০ বিলিয়ন জাপানি ইয়েন বা ১৫ হাজার ৩২৬ কোটি টাকা ঋণসহায়তা দিচ্ছে জাপান আন্তর্জাতিক সহযোগিতা সংস্থা-জাইকা। ৩৯তম ঋণ প্যাকেজের আওতায় এ সহায়তা দেবে সংস্থাটি। ১০ বছরের গ্রেস পিরিয়ডসহ ৩০ বছরে এ ঋণ পরিশোধ করতে হবে। ১৪ জুন এ ব্যাপারে রাজধানীর শেরেবাংলা নগরের জাতীয় অর্থনৈতিক পরিষদ (এনইসি) সম্মেলন কে একটি বিনিময় নোট ও ঋণ চুক্তি সই হয়। বাংলাদেশ সরকারের অর্থনৈতিক সম্পর্ক বিভাগের (ইআরডি) সচিব কাজী শফিকুল আযম, বাংলাদেশে নিযুক্ত জাপানের রাষ্ট্রদূত হিরোইয়েচু ইজুমি ও জাইকার চিফ রিপ্রেজেন্টেটিভ তাকাতোসি নিশিকাতা চুক্তিতে সই করেন। এ সময় উভয় প্রতিষ্ঠানের শীর্ষ কর্মকর্তারা উপস্থিত ছিলেন।